Verwag nóg misdaadANC se logo op ‘n muur in Soweto, Johannesburg. Foto: Ben Sutherland/Flickr.com Deur Jeannette Gnade Die land moet hom voorberei op ŉ feller wordende misdaadvlaag in die aanloop tot die ANC se leierskapskonferensie in Desember. Politieke moorde begin nou al om die toneel in KwaZulu-Natal te oorheers – te meer nog nadat die Inkatha Vryheidsparty die tussenverkiesings in 14 van die 17 wyke in Nqutu, oos van Dundee, ingepalm het. Nqutu is ŉ skrale 54 km van Nkandla. Die ANC sal nie dié vernedering in sy eie hartland maklik vergewe nie. Die nasionale voorsitter van die IVP het later gesê die party het nie veldtogte gevoer met staatsbronne en groot beloftes oor dienslewering nie, die mense het bloot op grond van vertroue gestem. Die Black First Land First-beweging (BLF) wat die eerste keer aan ’n groot munisipale verkiesing deelgeneem het, het liederlik in die stof gebyt. Die groot misdaadaanslag sal egter nie net tot die politiek beperk wees nie. Gewone misdaad gaan waarskynlik ook skerp toeneem. Die land beleef elke keer as daar ŉ politieke krisis is – soos wat gereeld rondom die persoon van pres. Jacob Zuma gebeur – dat geweldsmisdade skielik opvlam. Dit is asof daar ŉ riemtelegram onder misdadigers rondgaan dat hulle nou moet toeslaan want die paradys se hekke is besig om toe te gaan. Selfs die gehardste misdadiger besef dat hy ná Zuma se vertrek strenger vasgevat gaan word. Die beheerstelsels onder sy bewind het jaar ná jaar minder geword en die polisiebegroting moes al hoe meer plek inruim vir sy persoonlike beskerming – asook dié van ŉ paar uitgesoektes soos sy gewese eggenote en die heraangestelde Eskom-baas. Staatsveiligheid is meer bekommerd oor die sogenaamde onsigbare inval van buite as interne landsveiligheid en misdadigers buit dadelik die nuwe gapings uit om te moor en te roof. Dan is daar nog die kwessie van respek. Hoe meer die president en die regering van oneerlikheid en ŉ saamheulery met geldsugtige individue beskuldig word, hoe meer voel misdadigers geregverdig om hulle eie pad van bloed en verwoesting te loop. Hoekom sal hulle skielik ŉ gewete ontwikkel as hul leiers nie ŉ duit omgee nie? Niemand – so redeneer hulle – hou meer by die Queensberry-reëls nie. Waarom sal hulle? Dié bokskode het op alle terreine van toepassing geword omdat dit so absoluut etiek-gebonde is. Ongelukkig het die woord “etiek” uit Suid-Afrika se woordeskat verdwyn. Mense word vir ŉ skrale vyf rand vermoor en daar is geen respek vir ander se eiendom nie. Die Zuma-regering stel telkens die voorbeeld – as grondherverdeling te stadig vorder kry die wit grondeienaar of sy voorsate die skuld. Radikale ekonomiese transformasie beteken in al 11 landstale blykbaar net een ding en dit is vat wat jy nie op ŉ ander manier kan kry nie. Dit beteken ook om die stemme van naïewe landsburgers te steel sodat die ANC nog ŉ klompie jare op die vet van die land kan leef.